CELEX: 62017TN0366
Language: sk
Date: 2017-06-05 00:00:00
Title: Vec T-366/17: Žaloba podaná 5. júna 2017 – Poľsko/Komisia

31.7.2017   
            
            
               SK
            
            
               Úradný vestník Európskej únie
            
            
               C 249/44
            
         Žaloba podaná 5. júna 2017 – Poľsko/Komisia
   (Vec T-366/17)
   (2017/C 249/60)
   Jazyk konania: poľština
   
      Účastníci konania
   
   
      Žalobkyňa: Poľská republika (v zastúpení: B. Majczyna, splnomocnený zástupca)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Európskej komisie z 23. marca 2017 (oznámené pod číslom K (2017) 1904 24. marca 2017), ktorým sa odmieta poskytnutie finančného príspevku z Európskeho fondu regionálneho rozvoja na veľký projekt „Zahájenie výroby novej generácie dieselového motora spoločnosťou Volkswagen Motor Polska“, ktorý je súčasťou operačného programu „Inovatívne hospodárstvo“ patriaceho pod cieľ „Konvergencia v Poľsku“,
            
         
               —
            
            
               zaviazal Európsku komisiu na náhradu trov konania.
            
         
      Dôvody a hlavné tvrdenia
   
   Na podporu svojej žaloby, žalobkyňa uvádza dva žalobné dôvody.
   
               1.
            
            
               Prvý žalobný dôvod je založený na nesprávnom posúdení projektu „Zahájenie výroby novej generácie dieselového motora spoločnosťou Volkswagen Motor Polska“ tým, že Komisia konštatovala, že tento projekt nie je v súlade s prioritami operačného programu „Inovatívne hospodárstvo“ (prioritná osa IV tohto programu) a v dôsledku toho nespĺňa požiadavky článku 41 ods. 1 nariadenia Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (Ú. v. EÚ L 210, 2006, s. 25), a to vzhľadom na nedostatok inovácie.
            
         
               2.
            
            
               Druhý žalobný dôvod je založený na porušení článku 41 ods. 2 nariadenia č. 1083/2006 z dôvodu značného prekročenia lehoty na preskúmanie projektu.